**Η Αγάπη για τον Εαυτό**

Pathwork Guide Διάλεξη αρ. 53 / 19 Ιουνίου 1959

Αγαπητοί μου φίλοι, σας χαιρετώ. Ο Θεός να ευλογεί όλους σας, ο Θεός να ευλογεί τούτη την ώρα. Ο Θεός να ευλογεί το έργο μας.

Τώρα που θα αποχωρίσω σωματικά από εσάς για ένα μικρό χρονικό διάστημα, εμείς στον κόσμο μας επιθυμούμε να εκφράσουμε τις ευχαριστίες μας στον κάθε έναν από εσάς που προσπαθεί τόσο σκληρά, που παλεύει και ξεπερνάει καταστάσεις και είναι διαρκώς πρόθυμος να μαζεύει τις δυνάμεις του για να ξεπεράσει τα εσωτερικά εμπόδια και τις αντιστάσεις του. Εσείς που δείχνετε ευγενή τόλμη σε αυτό το μονοπάτι φωτός, πρέπει να συνειδητοποιήσετε ότι κάθε σας προσπάθειά βοηθάει κι εμάς, και γι’ αυτό είμαστε ευγνώμονες. Γιατί χωρίς την καλή θέληση σας δεν θα μπορούσαμε να εκτελέσουμε το καθήκον μας.

Θα ήθελα να κάνω μια πρόταση σε όλους τους φίλους μου και των τριών ομάδων. Το φθινόπωρο που θα συνεχίσετε την εργασία σας, την πρώτη φορά να συνεδριάσετε από κοινού. Ίσως προκύψουν κάποιες αλλαγές μέσα από τη συνάντηση των τριών ομάδων. Μπορείτε να συζητήσετε ποιος είναι ο καλύτερος τρόπος για να εξαλείψετε τις τριβές σας και πώς θα μπορούσατε να διδαχτείτε από αυτές, ατομικά και συλλογικά. Επίσης, να εργαστείτε πάνω στο πώς συμβάλει ο καθένας στην τριβή, ακόμη κι αν ο ίδιος είναι απόλυτα πεπεισμένος ότι φταίει κάποιος άλλος. Προσπαθήστε να οικοδομήσετε την ιδέα του κοινού σκοπού. Προσπαθήστε να συνειδητοποιήσετε την ευθύνη και το υπέροχο καθήκον που έχει ο καθένας σας συμμετέχοντας σε αυτή την εργασία. Προσπαθήστε να γίνει σαφές σε όλους σας τι είναι η ομαδική εργασία, τι πρέπει να πετύχει και τι μπορείτε να κάνετε εσείς γι’ αυτό. Όλοι πρέπει να πουν τη γνώμη τους. Σε αυτή την κοινή συνεδρίαση κάθε αντίρρηση πρέπει να εκφραστεί ελεύθερα και να συζητηθεί έξυπνα, με φιλικό πνεύμα, με ανοιχτό μυαλό προς την άποψη του άλλου. Αυτή είναι η πρότασή μου για το νέο άνοιγμα των εργασιών μετά τις διακοπές. Φυσικά, έχετε ελεύθερη βούληση και θα πρέπει να το λάβετε αυτό υπ’ όψιν μόνο ως πρόταση και τίποτα περισσότερο. Μετά την από κοινού συζήτηση μπορεί να διαπιστώσετε ότι μια συνάντηση δεν ήταν αρκετή. Έτσι, μπορεί να θελήσετε να συναντηθείτε για μια ακόμη φορά, έως ότου όλα ξεκαθαρίσουν και μετά να βρίσκεστε ξανά σε τρεις ομάδες. Φτιάξτε κάποιο σχέδιο. Θα σας έρθει έμπνευση. Προσπαθήστε να αντιληφθείτε το Άγιο Πνεύμα της έμπνευσης του θείου κόσμου. Αναζητήστε το, ιδιαίτερα όταν έχετε διαφωνίες και τριβές που σας χωρίζουν.

Απόψε θα ήθελα να συζητούμε το θέμα της αγάπης του εαυτού. Όλοι γνωρίζετε, καθώς το έχω πει επανειλημμένως, ότι κάθε αλήθεια μπορεί να παραμορφωθεί και γίνει αναλήθεια. Αυτό είναι ίσως το ισχυρότερο όπλο του κακού. Η πλήρης αναλήθεια δεν είναι επικίνδυνη. Αλλά όταν κάτι που μπορεί να ισχύει σε κάποιες περιπτώσεις εφαρμόζεται εσφαλμένα σε άλλες, παραμορφωμένο και στημένο αυστηρά, ως άκαμπτος κανόνας, τότε αυτός είναι ο κίνδυνος του κακού. Η αλήθεια και το νόημα κάθε έννοιας ή ιδέας μπορεί να παραμορφωθεί στον ακραίο βαθμό της εκμηδένισης του.

Το ίδιο ισχύει και για την αγάπη για τον εαυτό. Σε κάθε ώριμη ψυχή υπάρχει υγιής αγάπη. Αλλά εκεί που η ασυνείδητη συμπεριφορά και οι τάσεις παραμορφώνονται, θα παραμορφώνεται και η υγιής αγάπη για τον εαυτό. Η λάθος αγάπη για τον εαυτό υπάρχει σε πολλές μορφές. Η πιο άξεστη είναι ο εγωισμός, δηλαδή όταν κάποιος βάζει τον εαυτό του σε καλύτερη θέση τον συνάνθρωπο του και επιθυμεί να έχει κάποιο πλεονέκτημα που αδικεί τον άλλο. Στη συνέχεια εμφανίζεται ένα είδος αυτοθαυμασμού που είναι προφανώς αρρωστημένης φύσεως. Αυτό μπορεί να ισχύει σε διάφορα επίπεδα. Στο πιο εξωτερικό επίπεδο γίνεται εύκολα αντιληπτό από τους άλλους και ανιχνεύεται εύκολα από τον ερευνητή όταν αρχίσει να εξετάζει τον εαυτό του, παρ’ όλο που η ύπαρξή του κρύβεται συχνά πίσω από τα συναισθήματα και δεν εμφανίζεται στις εξωτερικές πράξεις και εκδηλώσεις. Μερικές φορές μπορεί να καλύπτεται από μια αντίθετη εξωτερική συμπεριφορά που δεν είναι αυθεντική. Τότε γίνεται πιο δύσκολο να ανιχνευτεί και από τους άλλους και από αυτόν που αναζητεί τον εαυτό του. Αυτό απαιτεί εργασία εις βάθος, όπως αυτή που ακολουθείτε σε αυτό το μονοπάτι. Περιττό να πούμε ότι οποιαδήποτε ορθή ενέργεια που δεν βασίζεται εξ ολοκλήρου στην ειλικρίνεια και σε μια εσωτερική πεποίθηση και που δεν συντηρείται από ανάλογα συναισθήματα, δεν είναι απλώς αναποτελεσματική αλλά και επιζήμια για την προσωπικότητα, τουλάχιστον για όσο διάστημα το άτομο πιστεύει ότι η συμπεριφορά του είναι μια έκφραση του εσώτερου εαυτού του. Η αυταπάτη είναι πιο επιζήμια και από την χειρότερη εξωτερική συμπεριφορά ή πράξη.

Γι’ αυτό αρχίστε να αναζητάτε τις εσωτερικές και πιθανώς παραμορφωμένες τάσεις της διαστρεβλωμένης αγάπης σας για τον εαυτό σας. Αρχικά βρείτε την ορθή έννοια και δείτε με ποιον τρόπο λειτουργεί διαστρεβλωμένα. Ωστόσο, μην επιτρέψετε στην ορθή έννοια να κρύψει λόγω της ενοχής σας, το βαθμό από τον οποίο αποκλίνετε από αυτήν. Κοιτάξτε τι είναι αυτό μέσα σας που προκαλεί λάθος είδος αγάπης για τον εαυτό σας. Υπάρχει πάντα μια αιτία. Όσο δεν βρίσκετε την αιτία, φίλοι μου, δεν έχει σημασία αν γνωρίζετε ότι η παραμόρφωση είναι λάθος, γιατί αυτή η γνώση στην πραγματικότητα δεν σας προσφέρει κανένα όφελος. Δεν θα μπορείτε να την ξεκαθαρίσετε. Η διαδικασία οφείλει πάντα να είναι η εξής: Αρχικά ανακαλύψτε με ποιον τρόπο έχετε το λάθος είδος αγάπης για τον εαυτό σας. Μέχρι να ανακαλύψετε όλα τα κρυφά και διακριτικά συναισθήματα, δεν μπορείτε να προχωρήσετε. Αλλά μόλις τα συνειδητοποιήσετε, μπορείτε να εξερευνήσετε βαθύτερες περιοχές και να ανακαλύψετε το αίτιο. Συνήθως θα βρείτε ότι η έλλειψη της αγάπης για τον εαυτό σας, με την ορθή έννοια, είναι το αίτιο της διαστρεβλωμένης αγάπης για τον εαυτό σας. Όταν δεν αγαπάτε τον εαυτό σας όπως πρέπει, είστε αναγκασμένοι να αγαπάτε τον εαυτό σας υπερβολικά προς κάποια άλλη κατεύθυνση. Με άλλα λόγια, ασυνείδητα αναζητάτε το λάθος γιατρικό. Προσπαθείτε να υποκαταστήσετε με δυσανάλογο τρόπο την έλλειψη αυτοσεβασμού (το σωστό είδος αγάπης για τον εαυτό) σε άλλες περιοχές της ύπαρξής σας. Θα πρέπει να θυμάστε την αναπόφευκτη σύνδεση ανάμεσα σε αυτές τις δύο τάσεις. Αν αγαπάτε τον εαυτό σας όπως πρέπει, δεν χρειάζεται να αγαπάτε τον εαυτό σας υπερβολικά.

Στη διάλεξη για τον φαύλο κύκλο σας μίλησα για τις ενοχές σας, για τις εξεγέρσεις σας ενάντια στις αρχές και για το φόβο σας μήπως δεν γίνετε αποδεκτοί και δεν σας αγαπήσουν. Όλες αυτές οι συμπεριφορές σας οδηγούν να περιφρονείτε τον εαυτό σας και να έχετε αισθήματα κατωτερότητας. Περιφρονείτε τον εαυτό σας γιατί με κάποιο τρόπο επιθυμείτε να εξαπατήσετε τη ζωή. Θέλετε να αποκτήσετε κάτι με εύκολο τρόπο, όπως κι ένα παιδί. Αυτή η επιθυμία βρίσκεται, εν τέλει, στη ρίζα της περιφρόνησης του εαυτού σας και των αισθημάτων κατωτερότητας. Στην πραγματικότητα δεν υπάρχει κάτι άλλο εκεί. Όλα τα άλλα πράγματα που μπορεί να βρείτε για να εξηγήσετε τα συναισθήματα κατωτερότητας δεν είναι τίποτε άλλο από συμπτώματα και εκλογικεύσεις. Στο βαθμό που αισθάνεστε ανασφάλεια και κατωτερότητα, στον ίδιο βαθμό έχετε μια πλευρά που μπορεί να είναι βαθιά κρυμμένη και που επιθυμεί να μη ζει. Ελπίζει να έχει κέρδος από τη ζωή χωρίς να επενδύσει ή να ρισκάρει και χωρίς να «εκτεθεί». Με άλλα λόγια, θέλετε με κάποιο τρόπο να εξαπατήσετε τη ζωή. Μόνο όταν ανακαλύψετε αυτή την πλευρά σας θα βρείτε τη ρίζα των αισθημάτων κατωτερότητας και της έλλειψης αυτοσεβασμού. Όχι πριν απ’ αυτό. Μέχρι τότε, δεν θα μπορείτε να σπάστε τον φαύλο κύκλο σας. Όμως όταν φτάσετε στο οριακό σημείο, όταν αποφασίσετε μέσα από την εσωτερική εξέλιξη και κατανόηση ότι πλέον δεν επιθυμείτε και δεν αναμένετε να εξαπατήσετε τη ζωή, τότε θα αποκτήσετε έναν βάσιμο αυτοσεβασμό. Από κει και πέρα θα αγαπήσετε τον εαυτό σας με σωστό και υγιή τρόπο. Δεν θα χρειάζεται πλέον να αγαπάτε τον εαυτό σας με λάθος τρόπο ο οποίος, σε τελική ανάλυση, συμβάλλει μόνο στο να περιφρονείτε τον εαυτό σας.

Η εγκατάλειψη της πρόθεσης να εξαπατήσετε τη ζωή θα εξαγνίσει την εσωτερική όραση σας και την κατανόηση σας, έτσι ώστε θα συνειδητοποιήσετε ότι ένα πλεονέκτημα που είναι ταυτόχρονα και μειονέκτημα ή κάτι που πληγώνει τον άλλο, δεν μπορεί στην πραγματικότητα να είναι ποτέ εποικοδομητικό για εσάς. Μπορεί να μοιάζει πως είναι για κάποιο διάστημα, αλλά στην πραγματικότητα ποτέ δεν είναι. Αυτή η πεποίθηση είναι η ανθρώπινη τύφλωση στη γήινη σφαίρα που υπάρχει λόγω του ότι δεν βλέπετε παρά μόνο ένα μικρός μέρος της συνολικής εικόνας. Ωστόσο, η εσωτερική αναγνώριση του εαυτού σας θα σας αποκαλύψει ένα μεγαλύτερο μέρος της εικόνας έτσι που θα μπορέσετε να πείσετε τον εαυτό σας ότι μια τέτοια πεποίθηση είναι λάθος. Είστε ακόμα γεμάτοι από την αναλήθεια που λέει ότι το μειονέκτημα του άλλου μπορεί να είναι το δικό σας πλεονέκτημα. Υπάρχουν καθημερινά στιγμές στις οποίες αντιδράτε έτσι. Τουλάχιστον συναισθηματικά. Παρ’ όλα αυτά, σε αυτή τη διαδρομή θα φτάσετε στο σημείο να κατανοήσετε πλήρως ότι κάθε πιθανό πλεονέκτημα που γίνεται μειονέκτημα εις βάρος κάποιου αδελφού ή κάποιας αδελφής σας, θα απαιτήσει τελικά ένα πολύ υψηλότερο τίμημα από αυτό που θα χάσετε αν παραιτηθείτε από τέτοιες «ευκαιρίες».

Υπάρχει και ένα άλλο είδος λανθασμένης αγάπης για τον εαυτό το οποίο είναι πιο διαδεδομένο απ’ όσο συνειδητοποιείτε. Είναι το νοσηρό είδος του αυτοθαυμασμού. Είναι το να είναι κανείς ερωτευμένος με τον εαυτό του. Αυτό μπορεί να εκδηλωθεί με διάφορους τρόπους. Δεν θα αναφερθώ καν στην πιο εμφανή περίπτωση όπου ένα άτομο είναι ερωτευμένο με τον εξωτερικό εαυτό του. Αυτή είναι μια πολύ χονδροειδής μορφή της ασθένειας και σχετικά σπάνια. Θέλω να εξετάσουμε την πιο λεπτή περιοχή της ίδιας τάσης η οποία είναι πολύ πιο διαδεδομένη από την χονδροειδή μορφή της. Όπως έχω αναφέρει, ένα άτομο μπορεί να είναι ερωτευμένο με κάποια ελαττώματα. Είναι ευχαριστημένο με αυτά και αισθάνεται πως αξίζουν τον θαυμασμό, παρ’ όλο που διανοητικά γνωρίζει ότι αυτό δεν ισχύει. Ωστόσο, αν ανέλυε τις αντιδράσεις του θα ανακάλυπτε ότι ήταν ερωτευμένο με το πώς ζει, με τον τρόπο που ζει. Αυτό δεν είναι τόσο ευδιάκριτο και συγχέεται εύκολα με το αίσθημα της ευγνωμοσύνης και με τη χαρά της ζωής που είναι απολύτως θετικές. Τα όρια ανάμεσα σε αυτά τα δύο συναισθήματα είναι πολύ λεπτά. Η παραμικρή απόκλιση από το αίσθημα της ευγνωμοσύνης και της χαράς για τη δύναμη της ζωής, μπορεί να επιφέρει ως αντίδραση μια νοσηρότητα στην οποία κάποιος είναι «ερωτευμένος με τη ζωή του». Δεν υπάρχει κάποιος κανόνας που να καθορίζει πού αποκλίνετε και πού όχι. Μόνο με την απόλυτη ειλικρίνεια με τον εαυτό σας, μόνο ακούγοντας τον εαυτό σας, ελέγχοντας και αναλύοντας τις αντιδράσεις σας και προσπαθώντας να βιώσετε τα συναισθήματά σας, θα σας δοθούν οι απαντήσεις για το πού αποκλίνετε από την υγιή και θετική στάση. Όμως προσέξτε το αντίθετο άκρο, αυτό στο οποίο αισθάνεστε ενοχές όταν απολαμβάνετε τη ζωή με ευγνωμοσύνη επειδή συγχρόνως ανιχνεύετε κι ένα μικρό κομμάτι αγάπης για τον εαυτό σας. Διαχωρίστε αυτά τα δύο χωρίς να πνίγετε το σωστό συναίσθημα στο φόβο και τις ενοχές που προέκυψαν από ένα πιθανό σφάλμα που ίσως ανακαλύψατε στην πορεία σας. Δεν μπορείτε να αποκόψετε δια της βίας την εσφαλμένη αντίδραση μόλις την εντοπίσετε. Δεν θα το πετύχετε και θα καταπνίξετε απλώς τη θεμιτή χαρά για τη ζωή. Βρείτε καλύτερα σε ποια σημεία σας λείπει η σωστή αγάπη για τον εαυτό σας και αυτομάτως θα μειώσετε την παραμορφωμένη αγάπη για τον εαυτό σας.

Αντιλαμβάνομαι ότι αυτό είναι ολισθηρό έδαφος, φίλοι μου. Όσοι από εσάς δεν είστε, σε κάποιο βαθμό, έμπειροι και εκπαιδευμένοι πάνω στην εργασία που κάνουμε, μπορείτε εύκολα να με παρεξηγήσετε. Η διάνοια σας δεν αρκεί για να κατανοήσετε τι εννοώ. Μόνο τα συναισθήματα σας μπορούν να το κάνουν αυτό. Να μην αισθάνεστε ποτέ ένοχοι όταν ανακαλύπτετε τέτοια πράγματα, αλλά να τα αποδέχεστε και να συνεχίζετε για να ανακαλύψετε τι υπάρχει πίσω από αυτά και γιατί αντιδράτε και αισθάνεστε με αυτόν τον τρόπο. Βρείτε ποια ήταν η απόρριψη που προκάλεσε αυτού του είδους την αγάπη για τον εαυτό σας, αυτόν τον έρωτα με τον εαυτό σας ή με τη ζωή σας, με τη μια μορφή ή την άλλη. Γιατί εκεί που υπάρχει μια λανθασμένη μορφή αγάπης για τον εαυτό, έχει παίξει κάποιο ρόλο μια απόρριψη φανταστική ή πραγματική. Συνήθως η απόρριψη βρίσκεται στον άλλο πόλο της τάσης για λανθασμένη αγάπη προς τον εαυτό. Όταν θα μπορέσετε να ανακαλύψετε πού σας απέρριψαν, δεν θα είστε τόσο αυστηροί με τον εαυτό σας. Επίσης, προσπαθήστε να δείτε με ποιον τρόπο προσπαθήσατε να εξουδετερώστε την απόρριψη και αποσυρθήκατε ασυνείδητα από τη ζωή, εξαπατώντας την αδιόριστα με την εσωτερική στάση σας. Αυτό είναι το γιατρικό. Δεν θα σας αναγκάσει να αποκόψετε το καλό και υγιές συναίσθημα που βρίσκεται ακριβώς δίπλα στην παραμορφωμένη αντίδραση. Έτσι θα είστε σε θέση να διατηρήσετε την αγαλλίασή σας, την ευγνωμοσύνη και τη χαρά σας για κάθε καλό που έχετε, χωρίς να είστε «ερωτευμένοι» με αυτά.

Το σωστό είδος αγάπης για τον εαυτό είναι φυσιολογική ιδιότητα της υγιούς ψυχής. Στο βαθμό που θεραπεύετε την εσωτερική σας ασθένεια, στον ίδιο βαθμό θα αγαπήσετε τον εαυτό σας όπως πρέπει. Για μεγάλο χρονικό διάστημα η ανθρωπότητα ζούσε κάτω από την ψευδαίσθηση ότι κάθε αγάπη για τον εαυτό ήταν αμαρτία. Αυτή η πεποίθηση είναι εξίσου λάθος με το νοσηρό είδος αγάπης για τον εαυτό. Σε καμία Άγια Γραφή και σε καμία πνευματική διδασκαλία αλήθειας και αξίας δεν θα βρείτε ότι δεν πρέπει να αγαπάτε τον εαυτό σας. Το να μην αγαπάτε τον εαυτό σας σημαίνει ότι δεν σέβεστε τη θεία εκδήλωση που εκπροσωπείτε. Το να μην αγαπάτε τον εαυτό σας επιφέρει αυτοτιμωρία, μαζοχισμό και άρνηση της προσωπικότητάς σας. Το να μην αγαπάτε τον εαυτό σας είναι εμπόδιο για την ορθή λειτουργία σας. Εμποδίζει την ικανότητά σας να αγαπάτε και να βοηθάτε τους άλλους. Οπότε προσέξτε την παρανόηση που λέει ότι η αγάπη για τον εαυτό είναι λάθος. Συνεπώς, κάντε τον διαχωρισμό μεταξύ της νοσηρής και της υγιούς αγάπης, δηλαδή, μεταξύ του αυτοσεβασμού και της διαστρεβλωμένης αγάπης για τον εαυτό.

Οι άνθρωποι συχνά αγωνιούν για να πάρουν μια σωστή απόφαση στις περιπτώσεις που πρέπει να συμπεριλάβουν και τον εαυτό τους. Χωρίς να το αντιλαμβάνονται, φέρουν μέσα τους τη συλλογική άποψη που λέει ότι κάθε έγνοια για τον εαυτό είναι εγωιστική και αμαρτωλή. Αυτή η συλλογική άποψη εμποδίζει την ικανότητά τους να πάρουν γενικά αποφάσεις. Φυσικά, σε αυτό συμπεριλαμβάνονται και όλοι οι προσωπικοί φόβοι και τα αισθήματα κατωτερότητας. Ωστόσο, η λήψη αποφάσεων είναι προϋπόθεση για μια υγιή διαβίωση. Η παραμόρφωση στο μυαλό και στην ψυχή συμβάλει στην αδυναμία να πάρει κανείς αποφάσεις. Η έλλειψη της σωστής αγάπης για τον εαυτό από τη μια πλευρά και η υπερβολική, αρρωστημένη αγάπη για τον εαυτό από την άλλη, προκαλεί διακυμάνσεις μεταξύ των δύο λανθασμένων άκρων. Οι άνθρωποι δεν μπορούν να βρουν διέξοδο για όσο διάστημα δεν αντιλαμβάνονται το σημείο καμπής που ανέφερα προηγουμένως. Όσοι είχαν διδαχθεί ότι το ενδιαφέρον για τον εαυτό τους είναι εγωισμός, βρίσκονται σε πλήρη σύγχυση. Υποθέτουν ότι κάτι που τους ωφελεί είναι αυτομάτως λάθος. Ωστόσο, μπορεί να είναι έτσι, αλλά μπορεί και να μην είναι. Και πάλι, δεν υπάρχει κάποιος κανόνας.

Συνειδητοποιήστε ότι συχνά καλείστε να λάβετε αποφάσεις ενώ δεν μπορείτε να επιλέξετε ανάμεσα σε αυτό που είναι εμφανώς σωστό και λάθος, καλό και κακό, άσπρο και μαύρο. Οι αποφάσεις μπορούν να βλάψουν ανθρώπους. Συνειδητοποιήστε ότι δεν είστε πάντα εσείς αυτός που πληγώνεται, παρ’ όλο που κάποιες φορές είστε. Κάποιες φορές η σοφή απόφαση είναι να μην είστε εσείς αυτός που πληγώνεται. Αυτό μπορεί να φαίνεται ότι έρχεται σε αντίθεση με αυτό που είπα πριν, δηλαδή ότι όταν προκαλείτε κάποιο μειονέκτημα σε κάποιον άλλον αυτό δεν μπορεί να είναι σωστό και πραγματικά πλεονεκτικό για σας. Όμως δεν είναι αντίφαση. Ισχύουν και τα δύο στην ανθρώπινη σφαίρα. Όταν βρίσκεστε μπροστά σε μια απόφαση στην οποία κάποιος θα πληγωθεί, εσείς ή κάποιος άλλος, αντιμετωπίζετε το τελικό αποτέλεσμα μιας συσσώρευσης από παρεκκλίνουσες και αλυσιδωτές αντιδράσεις του παρελθόντος. Δεν μπορείτε να αλλάξετε το παρελθόν και γι’ αυτό δεν μπορείτε να αποφύγετε να αντιμετωπίσετε το θέμα στο παρόν. Η αποχή από τη λήψη οποιασδήποτε απόφασης θα σας ωφελήσει λιγότερο από όλα. Είτε θα είστε εγωιστές ή μαζοχιστές, επειδή όταν δεν αντιμετωπίζετε τον εαυτό σας με αυτοσεβασμό, αρνείστε στον εαυτό σας το δικαίωμα που έχει και ο άλλος, και στον άλλο αρνείστε τα ίδια που αρνείστε στον εαυτό σας. Εάν τα ζυγίσετε όλα αυτά με ειλικρίνεια και ακεραιότητα θα βρείτε τη σωστή απάντηση, η οποία διαφέρει σε κάθε περίπτωση.

Αν δείξετε στον εαυτό σας το δέοντα σεβασμό θα σταματήσετε να απαιτείτε να έχετε κάτι παραπάνω, όπως κάνετε προς το παρόν συναισθηματικά. Συχνά αποφεύγετε το θέμα χρησιμοποιώντας το περίφημο: «Δεν μου αξίζει» που είναι μια εντύπωση που εμφανίζεται συχνά. Ως αποζημίωση για τη λεγόμενη ταπεινότητά σας, δεν αναζητάτε το οριακό σημείο που αναφέραμε προηγουμένως, αλλά πηγαίνετε στο άλλο άκρο και τοποθετείτε τον εαυτό σας σε ένα άλλο επίπεδο, χώρια από τους άλλους, και εκεί απαιτείτε ασυνείδητα περισσότερα από όσα προσφέρετε συναισθηματικά και ψυχολογικά. Εξεγείρεστε στη δική σας έλλειψη αγάπης και περιφρόνηση προς τον εαυτό σας και επιλέγετε μια νοσηρή και υπερβολική αντιστάθμιση. Στην πραγματικότητα, η εξέγερσή σας δεν απευθύνεται ποτέ προς τους άλλους, αν και αρχικά μπορεί να φαίνεται έτσι. Κατά βάθος εξεγείρεστε ενάντια στην κακή γνώμη που έχετε για τον εαυτό σας.

Και πάλι, τα λόγια μου απευθύνονται πολύ περισσότερο στα συναισθήματά σας παρά στη διάνοιά σας για την οποία πολλά από αυτά που σας λέω ακούγονται αυτονόητα. Πρέπει να αγγίξουν τα συναισθήματα που ανεβαίνουν προς την επιφάνεια καθώς εργάζεστε και τα οποία διαφορετικά δεν θα μπορούσατε να τα κατανοήσετε. Όταν το ασυνείδητο τους επιτρέψει να βγουν προς τα έξω, σας φαίνονται σαν ένα μεγάλο κουβάρι μπερδεμένων συναισθημάτων. Με τη βοήθεια όσων σας λέω θα μπορέσετε να κάνετε κάτι με αυτά τα συναισθήματα. Αν δεν τα κατανοήσετε, αυτά τα συναισθήματα θα σας προκαλέσουν ασφυξία και θα σας συνθλίψουν περισσότερο από όσο χρειάζεται και δεν θα μπορέσετε να διακρίνετε καμία θεραπεία, κανένα σημείο καμπής. Γι’ αυτό διαβάστε ξανά με προσοχή αυτά τα λόγια και προσπαθήστε να αισθανθείτε τον απόηχό τους μέσα σας.

Θα ήθελα επίσης να μιλήσω και για το ρόλο της τιμωρίας στην ανθρώπινη προσωπικότητα. Μίλησα για την ανάγκη της αυτοτιμωρίας διεξοδικά στο παρελθόν. Παρ’ όλα αυτά, στο παιδί όπως και στον ανώριμο ενήλικα υπάρχει και μια άλλη μορφή τιμωρίας: η επιθυμία του να τιμωρήσει κάποιον άλλο. Αν το άλλο άτομο δεν ικανοποιήσει την επιθυμία σας, συχνά θέλετε να το τιμωρήσετε. Αυτό μπορεί να γίνει με πολύ κρυφά και πολύ διακριτικά. Δεν φαίνεται αναγκαστικά μέσα από τις πράξεις σας. Είναι περισσότερο ένα θέμα εσωτερικής στάσης.

Είναι γνωστό ότι κάθε ανθρώπινο ον, ως παιδί αλλά μερικές φορές και αργότερα, όταν βιώνει πόνο, απογοήτευση, σύγχυση ή απόρριψη, θέλει να πεθάνει. Όταν το αναλύουμε αυτό διεξοδικά, ανακαλύπτουμε ότι σπάνια ο πόνος είναι τόσο βαθύς ώστε η επιθυμία να πεθάνει κανείς είναι αληθινή. Το παιδί θέλει να πεθάνει κυρίως για να τιμωρήσει αυτούς που το μείωσαν. Το παιδί αισθάνεται και σκέφτεται κάπως έτσι: «Τώρα θα το μετανιώσουν. Τώρα θα δουν τι έχασαν. Θα κλαίνε στην κηδεία μου». Όλοι γνωρίζετε αυτές τις παιδαριώδεις αντιδράσεις που εμφανίζονται ακόμα και στα ενήλικα άτομα. Όμως ακόμα κι αν δεν έχετε τέτοιες φαντασιώσεις όποτε αισθάνεστε ότι σας μειώνουν, δεν εξακολουθείτε να κουβαλάτε το ίδιο μικρόβιο που απλώς εκδηλώνεται διαφορετικά; Δεν το βιώνετε, απλώς με διαφορετικές αντιδράσεις; Αντί να ενδώσετε στη φαντασίωση του θανάτου, μπορεί να τιμωρείτε τους συνανθρώπους σας με πολλούς διαφορετικούς τρόπους.

Κάθε φορά που αισθάνεστε ότι σας έχουν απορρίψει ή σας έχουν μειώσει, ελέγξτε τις ενδόμυχες αντιδράσεις σας στις οποίες μπορεί να εμφανιστεί το στοιχείο της τιμωρίας. Όταν το βρείτε, είναι και αυτό μια νίκη. Δείτε αυτές τις αντιδράσεις χωρίς ενοχές και από τη σοφή απόσταση που πρέπει να κρατάτε από την παιδικότητα που εξακολουθεί να ζει στην ψυχή σας. Όλοι οι άνθρωποι κουβαλάνε, με τον έναν ή με τον άλλο τρόπο, το παιδί που κάποτε υπήρξαν. Κρατήστε αυτή την απόσταση. Χαμογελάστε του. Μην ασχοληθείτε με αυτό το κομμάτι της ύπαρξή σας, αλλά δείτε το αντικειμενικά.

Υπάρχουν πολλοί τρόποι για να τιμωρήσετε αυτούς που αγαπάτε. Για παράδειγμα, η ασθένεια. Πόσοι άνθρωποι δεν ασθενούν προκειμένου να τιμωρήσουν τους αγαπημένους τους, για να τους αναγκάσουν να είναι τρυφεροί, συμπονετικοί και ευαίσθητοι; Υπάρχουν επίσης και άλλες μορφές τιμωρίας. Βρείτε τις. Αν μπορέσετε να αναγνωρίσετε τον εαυτό σας και από αυτή την άποψη, αυτό θα φέρει φως και φρέσκο αέρα στην ψυχή σας. Δεν θα συμβάλει στη διανοητική, τη συναισθηματική και την πνευματική σας υγεία παρά μόνο η συνειδητοποίηση, η ικανότητα να αναγνωρίζετε αυτές τις κρυφές αντιδράσεις με το κατάλληλο πνεύμα.

Υπάρχουν ερωτήσεις σε σχέση με όσα είπα απόψε;

**Ερώτηση:** Θα μπορούσατε να επεκταθείτε στο θέμα της αυτολύπησης και του εγωκεντρισμού σε σχέση με τη σωστή αγάπη για τον εαυτό μας;

**Απάντηση:** Είναι αυτονόητο ότι και τα δύο είναι αποτέλεσμα της λανθασμένης αγάπης για τον εαυτό. Όσον αφορά στον εγωκεντρισμό, πιστεύω ότι αυτό έχει απαντηθεί, παρ’ όλο που δεν χρησιμοποίησα τη συγκεκριμένη λέξη. Όσον αφορά στην αυτολύπηση, ας εξετάσουμε τι εκφράζει ο οίκτος προς τον εαυτό. Τι λέει η ψυχή μέσα από ένα τέτοιο συναίσθημα; Λέει: «Αναγνωρίζω ότι δεν μπορώ να αλλάξω κάτι. Γι’ αυτό θέλω ο κόσμος, οι γύρω μου, οι αγαπημένοι μου, ο Θεός, να δουν πόσο πολύ υποφέρω και πως δεν φταίω εγώ, πως έγινα θύμα των περιστάσεων πάνω στις οποίες δεν έχω κανένα έλεγχο. Θέλω να αλλάξουν οι άλλοι. Αν κάνω σαφές πόσο υποφέρω, μπορεί εκείνοι να αλλάξουν». Όποιος μπορέσει να αντιληφθεί πραγματικά ότι δεν μας συμβαίνει τίποτα που δεν έχουμε προκαλέσει με τη θέλησή μας, δεν θα καταφύγει στην αυτολύπηση. Αν λυπάστε τον εαυτό σας, δεν έχετε αποδεχτεί την αλήθεια ότι εσείς και μόνον εσείς είστε ο κυρίαρχος της ζωής σας. Αυτή η αλήθεια είναι άβολη και συχνά την αποφεύγετε, αλλά είναι η μόνη που θα σας κάνει αληθινά ελεύθερους και ανεξάρτητους. Η αυτολύπηση είναι μια πλήρης απόρριψη της ατομικής ευθύνης. Επιπλέον, εκφράζει την κρυφή επιθυμία να εξαναγκάσει κανείς τους άλλους, είτε είναι άνθρωποι, είτε ο Θεός ή η ίδια η ζωή, να κάνουν εκείνοι τις αλλαγές αντί να αλλάξει ο ίδιος τον εαυτό του.

**Ερώτηση:** Πού μπορεί να χαράξει κανείς τη διαχωριστική γραμμή ανάμεσα στην υγιή και τη νοσηρή αγάπη για τον εαυτό; Τι θα ονομάζατε νοσηρό;

**Απάντηση:** Νομίζω, αγαπητέ μου, ότι αυτό συζητήθηκε σε αυτή τη διάλεξη. Μήπως αισθάνεται και κάποιος άλλος ότι αυτό δεν εξηγήθηκε επαρκώς; Αν αισθάνονται και άλλοι ότι τα λόγια μου δεν ήταν σαφή, θα χαρώ να επεκταθώ κι άλλο πάνω σε αυτό. Όμως αν είστε μόνο εσείς που δεν καταλάβατε, ίσως να σας ξέφυγε κάτι από αυτά που είπα, ίσως το μυαλό σας να ήταν αλλού και όταν τα διαβάσετε, το νόημά τους θα γίνει σαφέστερο. Εάν στη συνέχεια εξακολουθείτε να έχετε δυσκολία, θα χαρώ να σας βοηθήσω προσωπικά.

Όπως είπα, δεν μπορείτε να εδραιώσετε κάποιο κανόνα για το πού βρίσκεται η διαχωριστική γραμμή. Μπορείτε να βρείτε τη γραμμή μόνο ρωτώντας τον εαυτό σας, ελέγχοντας τα συναισθήματά σας, αναλύοντας τη σημασία τους και αυτό που εκφράζουν. Η διαχωριστική γραμμή βρίσκεται μέσα στο άτομο. Είναι η εσωτερική αλήθεια κάθε ατόμου. Σε κάθε άνθρωπο διαφέρει.

**Ερώτηση:** Μπορείτε ίσως να διευκρινίσετε με ποιον τρόπο το μίσος για τον εαυτό εμποδίζει κάποιον να αποδέχεται και να αγαπά;

**Απάντηση:** Δεν χρησιμοποίησα την έκφραση «μίσος για τον εαυτό», είπα «περιφρόνηση για τον εαυτό». Είπα ρητά ότι στο μέτρο που περιφρονείτε τον εαυτό σας αισθάνεστε κατώτεροι επειδή κατά κάποιο τρόπο είστε ανέντιμοι με τον εαυτό σας και με τη ζωή. Στο μέτρο που δεν αγαπάτε σωστά τον εαυτό σας αντισταθμίζετε υπερβολικά με μια αγάπη για τον εαυτό σας προς λάθος κατεύθυνση.

**Ερώτηση:** Τι γίνεται με το ναρκισσισμό;

**Απάντηση:** Είναι μια μορφή αγάπης για τον εαυτό. Μπορεί να εκδηλωθεί με διάφορούς τρόπους, όχι κατ’ ανάγκην με τον προφανή που είναι να είναι κάποιος ερωτευμένος με το εξωτερικό του πρόσωπο. Εδώ επίσης δεν χρησιμοποίησα τη συγκεκριμένη έκφραση. Η αγάπη για τον εαυτό είναι παραμορφωμένη όταν η ζωτική δύναμη κατευθύνεται προς τον εαυτό, αντί να στρέφεται προς τα έξω και να βρίσκει τη γέφυρα προς τον πλησίον της.

**Ερώτηση:** Υπάρχει κάποια πιθανή σύνδεση μεταξύ της υπερβολικής αγάπης για τον εαυτό και την ομοφυλοφιλία;

**Απάντηση:** Μπορεί να υπάρχει. Δεν μπορούμε να γενικεύσουμε. Η ομοφυλοφιλία έχει πολλές εξηγήσεις. Το να πούμε ότι η ομοφυλοφιλία προέρχεται από αυτό ή από το άλλο, είναι κάτι πολύ κοντόφθαλμο. Μιλώντας πνευματικά, όσον αφορά στο νόμο του κάρμα, οι πιθανότητες είναι τόσο ποικίλες και πολλαπλές όσο και οι ψυχολογικοί παράγοντες. Οι πνευματικοί παράγοντες δεν έρχονται ποτέ σε αντίθεση με τους ψυχολογικούς. Είναι μόνο μια προέκτασή τους. Η διαφορά έγκειται στο ότι δεν μπορείτε να βρείτε τόσο εύκολα την καρμική προέλευση τους ενώ μπορείτε πάντα να βρείτε τις ψυχολογικές ρίζες και τις καταβολές τους σε αυτή τη ζωή. Αυτό παρεμπιπτόντως ισχύει για τα πάντα, όχι μόνο για την ομοφυλοφιλία. Τα αίτια και τα αποτελέσματα σε αυτή τη ζωή που σχετίζονται με την ομοφυλοφιλία έχουν πολλαπλές αιτίες. Μια από αυτές τις αιτίες μπορεί να είναι μια υπερβολική μορφή της αγάπης για τον εαυτό. Μπορούν να προστεθούν και άλλοι παράγοντες.

Ένας άλλο αίτιο για την ομοφυλοφιλία μπορεί να είναι ένας υπερβολικός φόβος που έχει ένας άντρας για τις γυναίκες ή μια γυναίκα για τους άντρες. Παρ’ όλα αυτά, ένας άλλος λόγος ή μια άλλη πιθανότητα μπορεί να είναι ακριβώς το αντίθετο. Με άλλα λόγια, αν ένα αγόρι αγαπάει τη μητέρα του πάρα πολύ και περιφρονεί και φοβάται τον πατέρα του, μπορεί και αυτό να το οδηγήσει στην ομοφυλοφιλία, επειδή θέλει να αντιγράψει και να μιμηθεί τη μητέρα του. Θέλει να ταυτιστεί μαζί της. Ενώ σε μια άλλη προσωπικότητα, με διαφορετικά χαρακτηριστικά, το ακριβώς αντίθετο μπορεί να οδηγήσει στην ομοφυλοφιλία. Σε αυτή την περίπτωση, αντί για την αγάπη και την ταύτιση με τη μητέρα, είναι ένας φόβος και ένα μίσος για τη μητέρα ή για τα θηλυκά υποκατάστατά της. Έτσι, ούτε και εδώ δεν μπορούμε να γενικεύσουμε. Οι γενικεύσεις είναι πάντα επικίνδυνες. Φυσικά, θα πρέπει επίσης να έχουμε κατά νου ότι δεν ευθύνεται ένας και μόνο παράγοντας για αυτό. Πολλά αίτια μπορεί να υπάρχουν. Οι πιο φαινομενικά αντιφατικοί παράγοντες μπορεί να παίζουν ταυτοχρόνως κάποιο ρόλο.

Η υπερβολική αγάπη για τον εαυτό που οδηγεί στην ομοφυλοφιλία ή που ευθύνεται τουλάχιστον εν μέρει γι’ αυτή, μπορεί να λειτουργεί έτσι: Η ταύτιση με τον εαυτό τον οποίο κάποιος αγαπά, υποκαθίσταται από κάποιο άλλο άτομο επειδή η άσβεστη επιθυμία της ψυχής να βρει τη γέφυρα προς τον εαυτό του άλλου δεν μπορεί να σβήσει τελείως, ανεξάρτητα από τους άλλους τρόπους με τους οποίους νοσεί η ψυχή. Έτσι, αυτές οι δύο τάσεις συνεργάζονται και εκφράζονται με την επιλογή ενός συντρόφου του ιδίου φύλου.

**Ερώτηση:** Ο ανώτερος εαυτός έχει την επιθυμία για θηλυκότητα, για την κατάσταση του «είναι». Δεν θα μπορούσε αυτό να είναι η αιτία; Εννοώ, η παρεξηγημένη τάση αυτής της λαχτάρας;

**Απάντηση:** Εννοείτε ως προς την αρσενική ομοφυλοφιλία;

**Ερωτών:** Ναι.

**Απάντηση:** Ναι, μπορεί να έχει σχέση με αυτό. Όμως τότε πώς θα ερμηνεύατε τη γυναικεία ομοφυλοφιλία;

**Ερωτών:** Μπορεί να είναι ακριβώς το αντίθετο;

**Απάντηση:** Ναι, επειδή, βλέπετε, ο ανώτερος εαυτός είναι αρσενικός και θηλυκός ή περιέχει αρσενικές και θηλυκές τάσεις και χαρακτηριστικά. Φυσικά και παίζει αυτό έναν ρόλο, αλλά δεν είναι ένας επιπλέον παράγοντας παρά μάλλον μια εξήγηση των αποκλίσεων. Η παρερμηνεία αυτών των δυνάμεων της ψυχής κάνει τα συναισθήματα να αποκλίνουν. Γνωρίζουμε ότι αυτό ισχύει σε κάθε πλευρά. Μια τέτοια παρερμηνεία προκαλείται από ψυχολογικές διαστροφές. Με άλλα λόγια, αν ένας άντρας απορρίψει τη δραστηριότητα της λήψης αποφάσεων και όλα όσα αποτελούν την ενεργή ζωή, τότε η θηλυκή πλευρά αυτής της φύσης θα αναπτυχθεί δυσανάλογα. Από την άλλη πλευρά, αν μια γυναίκα φοβάται την παθητική και δεκτική κατάσταση η οποία όταν είναι υγιής είναι μέρος της φύσης της, τότε γίνεται υπερδραστήρια. Μια τέτοια υπερδραστηριότητα, πάνω από ένα συγκεκριμένο βαθμό, μπορεί να οδηγήσει στην ομοφυλοφιλία. Όπως έχω πει, συνήθως πολλοί παράγοντες παίζουν ρόλο, όχι μόνο ένας, κι έτσι όλα πρέπει να λαμβάνονται υπόψη.

Πρέπει επίσης να διακρίνετε και έναν άλλο παράγοντα και αυτός είναι ο βαθμός που κάποιος κλίνει προς την ομοφυλοφιλία, που και αυτός καθορίζεται από πολλά στοιχεία. Αν ο βαθμός είναι σχετικά μικρός, μπορεί να ενισχυθεί από τις ενοχές και την καταπίεση. Όμως αν κάποιος τον αντιμετωπίσει, θα μειωθεί. Με τον τρόπο αυτό, κάποιος είναι ανοιχτός να ψάξει περισσότερο για να κατανοήσει τους διάφορους παράγοντες. Αν ο βαθμός είναι καρμικά πιο ισχυρός, τότε μπορεί να απουσιάζει η εσωτερική επιθυμία για αλλαγή. Κάθε περίπτωση διαφέρει. Μπορώ να σας δείξω μόνο τις γενικές γραμμές, τις πολλές πιθανότητες. Είναι τόσο επικίνδυνο να λέμε ότι η ομοφυλοφιλία προέρχεται από αυτό ή από εκείνο και να κάνουμε μια δήλωση για να καλύψουμε όλες τις περιπτώσεις! Αυτό δεν υπάρχει.

**Ερώτηση:** Τι γίνεται με τους ανθρώπους που είναι αμφιφυλόφιλοι;

**Απάντηση:** Και πάλι, οι λόγοι ποικίλουν. Μπορεί να έχουν ίδια προέλευση με την ομοφυλοφιλία, όμως να εξασθένησαν από την υγιή, αντίθετη δύναμη που μπορεί να είναι ισχυρότερη. Ένας άλλος λόγος μπορεί να είναι ότι η προσωπικότητα είναι τόσο περιορισμένη, τόσο ανελεύθερη, ώστε δεν μπορεί να αφεθεί και να προσφέρει πλήρως τον εαυτό της. Γι’ αυτό το λόγο, όταν περάσει το πρώτο διάστημα του ενθουσιασμού για το καινούργιο, μετά θα εδραιωθεί ένα επίπεδο συναίσθημα. Όταν αυτό συμβαίνει διαρκώς και οι νέοι σύντροφοι του αντίθετου φύλου δεν φέρνουν την επιθυμητή εκτόνωση και ικανοποίηση, προκειμένου να ζήσουν κάτι εντελώς διαφορετικό, αναζητούν έναν σύντροφο του ιδίου φύλου, όπως αναζητούν και άλλες μορφές διαστροφής για τον ίδιο λόγο. Εδώ έχουμε πάλι μια περίπτωση αναζήτησης του λάθος γιατρικού, επειδή τα τεχνητά μέσα που αναζητούν με άγνοια, θα δημιουργήσουν τελικά ένα πλήρες αδιέξοδο για την ικανοποίηση τους. Δεν έχει σημασία πόσο διαφέρουν μεταξύ τους. Θα πάψουν να είναι διεγερτικά. Το γιατρικό είναι να βρει κανείς τον εσωτερικό φόβο που έχει να αφεθεί, το φόβο του να προσφέρει τον εαυτό του, να τον αποκαλύψει και να αναζητήσει τον εαυτό του άλλου. Αυτό φαίνεται ότι εμπεριέχει ένα ρίσκο: το ρίσκο της ζωής και της αγάπης. Στο μέτρο που κάποιος αποφεύγει αυτό το ρίσκο, μπορεί να εδραιώσει μια επίπεδη σεξουαλικότητα. Αυτό τότε μπορεί να προκαλέσει διαφόρων ειδών λεγόμενες διαστροφές. Ή σε ένα διαφορετικό τύπο χαρακτήρα, μπορεί να μετατραπεί σε «αρετή» κάτω από διάφορες θρησκευτικές ή πνευματικές μάσκες και σε μια άρνηση όλων των σεξουαλικών βιωμάτων.

**Ερώτηση:** Η ομοφυλοφιλία φαίνεται πως κερδίζει ευρύτερη έκθεση, κατανόηση και αποδοχή. Θεωρείτε καλό ότι όλο αυτό έρχεται στο προσκήνιο; Αυτό δεν διευκολύνει κάποιους να το κάνουν πράξη;

**Απάντηση:** Ναι, αυτό είναι αλήθεια. Από την άλλη πλευρά, η καταπίεση είναι κάτι κακό και η ηθική και φαρισαϊκή κριτική για την ασθένεια ενός άλλου ατόμου είναι λάθος. Παρ’ όλα αυτά, το άλλο άκρο βρίσκεται πάντα κοντά και είναι δύσκολο να βρούμε τη σωστή ισορροπία. Η σημερινή τάση έχει τα μειονεκτήματά της. Ωθεί πολλούς νέους να μετατρέπουν σε αρετή κάτι που θα έπρεπε να εξεταστεί και να θεωρηθεί ασθένεια. Αν ένα νεαρό άτομο θαυμάζει και επηρεάζεται από κάποιον που τυγχάνει να είναι ομοφυλόφιλος λόγω διαφόρων ψυχολογικών παραγόντων της εσωτερικής και εξωτερικής ζωής του, και εξαιτίας ενός τέτοιου ανθρώπου μπει σε ένα περιβάλλον όπου κυριαρχεί ευρέως η εντύπωση ότι είναι καλό ή ακόμα και «έξυπνο» να είσαι ομοφυλόφιλος, τότε θα ανακαλύψει ότι είναι πολύ πιο δύσκολο να θελήσει να αλλάξει και να θεραπεύσει την ασθένεια της ψυχής του.

Η ομοφυλοφιλία, παρεμπιπτόντως, είναι επίσης μια από τις πολλές μορφές εξέγερσης ενάντια στην εξουσία. Είναι επίσης αλήθεια ότι αν το άτομο δεν έχει καμία ομοφυλοφιλική τάση, δεν θα επηρεαστεί. Το θέμα όμως είναι ότι υπό τις υπάρχουσες συνθήκες, μια σχετικά μικρή τάση δεν πρέπει να θεωρείται ασθένεια. Θα ενισχυθεί και θα δικαιολογηθεί μόνο μέσα από διαρκώς αυξανόμενες μαζικές εντυπώσεις που υπάρχουν για αυτό το θέμα μέσα σε συγκεκριμένες ομάδες.

Υπάρχουν συγκριτικά πολύ λίγοι άνθρωποι που να μην είχαν έστω και ένα μικρό βαθμό ομοφυλοφιλικής τάσης κατά τη διαδικασία ωρίμανσής τους. Οι εξωτερικές επιρροές μπορεί αναίτια να ενθαρρύνουν αυτή την τάση, ενώ η προσωπικότητα θα μπορούσε υπό άλλες συνθήκες να την ξεπεράσει. Αυτή είναι η αρνητική πλευρά αυτού του θέματος. Πρέπει να βιώσει κανείς πολλά άκρα μέχρι να βρει τη μέση οδό. Αυτό αφορά σε κάθε θέμα. Έχουμε το ίδιο πρόβλημα με την εκπαίδευση των νέων.

**Ερώτηση:** Διάβασα πρόσφατα ότι το πνεύμα μια ψυχής πρέπει να είναι και αρσενικό και θηλυκό για να είναι ολοκληρωμένο. Οπότε για τέσσερεις ή πέντε ενσαρκώσει πρέπει κάποιος να είναι αρσενικός και μετά μπορεί να είναι θηλυκός για τέσσερεις ή πέντε ενσαρκώσεις. Συνεπώς, κάποιος μπορεί να είναι ομοφυλόφιλος στην πρώτη μετάβαση. Είναι πιθανό αυτό;

**Απάντηση:** Είναι, αλλά δεν χρειάζεται να είναι έτσι. Εκτός αυτού, δεν μπορούμε να μιλήσουμε για τέσσερεις ή πέντε ενσαρκώσεις. Αυτό μπορεί να ισχύει σε κάποιες περιπτώσεις. Σε άλλες περιπτώσεις δεν είναι έτσι. Και πάλι, οι γενικεύσεις μπορεί να οδηγήσουν σε λάθος συμπεράσματα. Βλέπετε, η αρχική πνευματική οντότητα είναι ένα ον που αποτελείται από αρσενικές και θηλυκές ιδιότητες. Μόνο μετά την πτώση έγινε διαχωρισμός. Ο διαχωρισμός δεν έγινε παντού ομοιόμορφα έτσι ώστε το ένα μέρος της οντότητας να έχει όλες τις αρσενικές ιδιότητες και το άλλο μέρος να έχει όλες τις θηλυκές. Καθώς η πτώση ήταν αποτέλεσμα του χάους, ο διαχωρισμός κάθε οντότητας ήταν επίσης χαοτικός, δηλαδή έγινε τυχαία και σύμφωνα με τη στάση και τα συναισθήματα της οντότητας κατά την πτώση. Έτσι, σε κάποια όντα ο διαχωρισμός ήταν άνισος και συνδύασε αρσενικές και θηλυκές ιδιότητες και στα δύο μισά. Σε άλλες περιπτώσεις, ο διαχωρισμός μεταξύ αρσενικού και θηλυκού έγινε με μεγαλύτερη, αλλά φυσικά, όχι με απόλυτη ακρίβεια. Ανάλογα με το πόσο ομαλά ή ανώμαλα έγινε ο διαχωρισμός, οι ενσαρκώσεις εναλλάσσονται από το ένα φύλο στο άλλο. Αν το ένα μέρος της διαχωρισμένης οντότητας είναι κατά κύριο λόγο αρσενικό ή θηλυκό, τότε θα υπάρχει αντιστοιχία και στο άλλο μέρος και οι αλλαγές στο φύλο θα παρουσιάζονται λιγότερο συχνά στον κύκλο των ενσαρκώσεων. Στις περιπτώσεις όπου αυτή η αλλαγή πρέπει να γίνεται συχνότερα λόγω της μεγαλύτερης ανισότητας κατά τον διαχωρισμό, η ομοφυλοφιλία μπορεί να προκύψει την πρώτη φορά που κάποιος θα γεννηθεί στο αντίθετο φύλο από αυτό της προηγούμενης ενσάρκωσης. Όμως αυτό δεν αναιρεί τους ψυχολογικούς παράγοντες ούτε στο ελάχιστο. Για την ακρίβεια, όλες οι ενσαρκώσεις υπάρχουν ώστε να γίνετε πιο υγιείς και ολοκληρωμένοι. Αν η οντότητα δεν εξαλείψει τους εσφαλμένους ψυχολογικούς παράγοντες, θα ζήσει μια ζωή όπου θα είναι ακόμα πιο δύσκολο να ξεπεράσει την ομοφυλοφιλία. Οπότε, πρέπει να βρεθούν οι ρίζες του θέματος, ανεξάρτητα από το ποια είναι η αλήθεια του καρμικού νόμου. Το ένα δεν αποκλείει το άλλο.

Θα σας αφήσω για λίγο, αλλά μόνο σωματικά. Αυτό δεν σημαίνει ότι οι πνευματικοί φίλοι σας δεν είναι μαζί σας και δεν είναι κοντά σας. Να το θυμάστε αυτό. Είθε όλοι σας σε αυτή την περίοδο ανάπαυσης να βρείτε νέα δύναμη στην ψυχή σας, νέα θέληση, νέα κατανόηση και νέα επιθυμία για την εσωτερική εξέλιξη σας, για την εσωτερική σας αλλαγή. Τίποτα δεν μπορεί να είναι πιο εποικοδομητικό και πιο σταθερά ικανοποιητικό από αυτό. Οι ευλογίες του Θεού πάνε στον κάθε έναν από εσάς και περιμένουν να ανοίξετε την ψυχή σας προς αυτές και να τους επιτρέψετε να εισχωρήσουν στην εσωτερική σας οντότητα. Να είστε εν ειρήνη, αγαπημένοι μου φίλοι, να είστε εν Θεω!